NATO bosh kotibi Xitoyning kuchayishidan xavotirini yashirmadi

Xitoyning kuchayishi, iqtisodiyotining o`sishi, faol tashqi siyosati kelgusida NATOning e`tiborini tortmay qo`ymaydi, dedi Shimoliy Atlantika harbiy tashkiloti bosh kotibi Ens Stoltenberg. U bu gaplarni dushanba kuni NATOning 2030 yilgacha rivojlanish strategiyasini taqdim etayotgan chog`da aytdi.
«Xitoy yaqin orada dunyodagi eng katta iqtisodiyotga ega davlat bo`ladi, harbiy byudjeti kattaligi bo`yicha ham u dunyoda ikkinchi o`rinda bormoqda. Chin mamlakati yangi texnologiyalarga, raketalarga katta mablag` sarflamoqda. Raketalari alyansga a`zo mamlakatlar hududiga etib boradi, bu davlat bizning kiberkengliklarimizga ham yaqinlashib kelmoqda, Arktika va Afrikada infratuzilmaviy imkoniyatlarini kengaytirmoqda, Rossiya bilan hamkorligini tobora chuqurlashtirmoqda. Bularning barchasini NATO a`zolari uchun xavfsiz, deb bo`lmaydi. Shu sababli ham, biz bunga e`tiborsiz bo`lmasligimiz kerak, zarur choralarni ishlab chiqishimiz zarur», - deya izoh berdi Stoltenberg.
Uning eslatishicha, Xitoyning kuchayishi masalasi o`tgan dekabrda ham NATO a`zolarining Londondagi sammitida muhokama qilingan edi. «NATOga a`zo mamlakatlar rahbarlari London uchrashuvida Xitoyning kuchayishi bilan bog`liq xavfsizlik masalasi haqida o`ylash zarurligini ta`kidlashgan edi. Xitoyning iqtisodiy rivojlanishi o`zining afzal tomonlariga ham ega: Uning iqtisodiy taraqqiyoti tufayli mintaqadagi millionlab odamlar qashshoqlikdan xalos bo`lmoqda. Biroq bu o`sish NATO ittifoqchilari uchun ma`lum ma`noda xavotir ham uyg`otadi», - deya ta`kidladi bosh kotib.